
Republika Hrvatska
Trgovački sud u Osijeku
Stalna služba u Slavonskom Brodu
Trg pobjede 13
35000 Slavonski Brod  
                                             
                                                                                     Broj:1/St-1568/2018-5

	U   I M E   R E P U B L I K E   H R V A T S K E	
R J E Š E N J E

	TRGOVAČKI SUD U OSIJEKU STALNA SLUŽBA U SLAVONSKOM BRODU, po stečajnoj sutkinji Vesni Vukelić, u prethodnom postupku radi utvrđivanja pretpostavki za otvaranje stečajnoga postupka nad dužnikom ENTHRI d.o.o. Zagreb, Raška ulica 19, OIB 82065437954, dana 23. siječnja 2019.

r i j e š i o     j e


	I - Obustavlja se prethodni postupak radi utvrđivanja pretpostavki za otvaranje stečajnoga postupka nad dužnikom ENTHRI d.o.o. Zagreb, Raška ulica 19, OIB 82065437954.

II- Dužnik ENTHRI d.o.o. Zagreb, Raška ulica 19, OIB 82065437954, dužan je naknaditi troškove postupka u iznosu 175,00 kn, u roku od 8 dana od dana pravomoćnosti ovog rješenja, koji trošak se ima isplatiti izravno na račun Financijske agencije br: HR4223900011100017042, model HR05, s pozivom na broj: 7524005-82065437954. 

III - Nalaže se Financijskoj agenciji RC Zagreb, po pravomoćnosti ovog rješenja, izdati nalog poslovnoj banci dužnika ENTHRI d.o.o. Zagreb, Raška ulica 19, OIB 82065437954, da oslobodi i vrati novčana sredstva u iznosu 3.081,75 kn koja su zaplijenjena na ime predujma za namirenje troškova stečajnog postupka.

IV – Ročište zakazano na dan 13. veljače 2019. u 13,30 sati, neće se održati.


Obrazloženje 


	Na temelju odredbe čl. 110 Stečajnog zakona (NN br. 71/15, 104/17, dalje SZ) Financijska agencija RC Zagreb podnijela je prijedlog za otvaranje stečajnoga postupka nad dužnikom ENTHRI d.o.o. Zagreb, Raška ulica 19, OIB 82065437954.
	
U prijedlogu FINE navodi se da dužnik na dan 11.10.2018. u Očevidniku redoslijeda Osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 10.501,04 kn u koji iznos je uračunata kamata i naknada Financijske agencije za provedbu ovrhe na novčanim sredstvima. 

Temeljem prijedloga sud je rješenjem posl. br. St-1568/2018-2 od 04. siječnja 2019. pokrenuo prethodni postupak radi utvrđivanje pretpostavki za otvaranje stečajnog postupka i zakazao ročište radi očitovanja o prijedlogu.

Podneskom od 08. siječnja 2019. FINA je izvijestila sud da poslovni račun dužnika više nije blokiran i ne postoje evidentirane neizmirene obveze.

	Uvidom u podatke FINE od 08. siječnja 2019. proizlazi da dužnik na dan izdavanja potvrde na poslovnom računu više nema evidentiranih neizmirenih obveza.

Odredbom čl.5 Stečajnog zakona (NN 71/15, 104/17, dalje SZ) propisano je da se stečajni postupak može otvoriti ako sud utvrdi postojanje stečajnog razloga, a stečajni razlozi su nesposobnost za plaćanje i prezaduženost. Prema odredbi čl.6 st 2 smatrat će se da je dužnik nesposoban za plaćanje ako u očevidniku redoslijeda osnova za plaćanje koji vodi FINA ima jednu ili više evidentiranih neizvršenih osnova za plaćanje u razdoblju od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa.	

	Kako iz dostavljenih podataka FINE kojim se sukladno čl. 6 st 2 SZ-a dokazuje prestanak postojanja nesposobnosti za plaćanje kao stečajnog razloga, jasno proizlazi da dužnik u očevidniku redoslijeda osnova za plaćanje nema evidentiranih obveza i račun više nije blokiran, to je sud utvrdio da je kod dužnika više nije ostvaren stečajni razlog predviđen odredbom čl.6 SZ-a pa je iz tih razloga valjalo postupak obustaviti i odlučiti kao pod točkom I izreke ovog rješenja na temelju odredbe čl. 128 st 9 SZ-a.

	Odluka o naknadi troškova postupka donesena je na temelju odredbe čl.128 st 9 SZ-a kojom je propisano da, ukoliko se postupak obustavi zbog činjenica da je dužnik do završetka prethodnog postupka postao sposoban za plaćanje, troškove provedenog postupka u tom slučaju dužan je naknaditi dužnik. 

Troškovi koji su nastali u ovom postupku odnose se na trošak FINE koja ima pravo na naknadu stvarnih troškova temeljem odredbe čl.44 st 3 SZ-a, dok je vrsta i visina naknade propisana Pravilnikom o vrsti i visini naknade troškova Financijske agencije u predstečajnom postupku i o visini naknade troška Financijske agencije za podnošenje prijedloga za otvaranje stečajnog postupka (NN br. 106/15).

Prema odredbi čl.3 st 1 navedenog Pravilnika, visina naknade troška za podnošenje prijedloga za otvaranje stečajnog postupka određena je u iznosu 140,00 kn uvećana za porez na dodanu vrijednost. 

Kako ukupan trošak FINE na ime naknade za podnošenje prijedloga za otvaranje stečajnog postupka s obračunatim PDV-om iznosi ukupno 175,00 kn i kako je taj trošak dužan snositi dužnik temeljem odredbe čl.128 st 9 SZ-a, to je odlučeno kao pod točkom II izreke ovog rješenja.	

Obzirom da je FINA sukladno odredbi čl. 112 SZ-a na ime predujma za podmirenje troškova stečajnog postupka dala nalog banci za zapljenu novčanih sredstava s računa dužnika u iznosu 3.081,75 kn, to je odlučeno zaplijenjena novčana sredstva vratiti na poslovni račun dužnika pa je odlučeno kao pod toč. III.

Obzirom da je postupak obustavljen, ročište zakazano na dan 13. veljače 2019. neće se održati, zbog čega je odlučeno kao pod točkom IV izreke rješenja.


    U Slavonskom Brodu 23. siječnja 2019.


                                                                                                    	 STEČAJNA SUTKINJA:
                                                                                                     	        Vesna Vukelić v.r.
					

NAPUTAK O PRAVNOM LIJEKU:
Protiv ovog rješenja može se izjaviti žalba u roku od 8 dana
od dana dostave rješenja, a dostava se smatra obavljenom
istekom osmog dana od dana objave pismena na mrežnoj 
stranici e-Oglasna ploča suda.

Dostaviti putem mrežne stranice e-Oglasna ploča suda:
1. FINA, i po pravomoćnosti putem pošte
2. dužnik 
3. poslovna banka, po pravomoćnosti putem pošte

